TPOLY มั่นใจเทิร์นอะราวด์ภายในปีนี้ หลังผู้ถือหุ้นอนุมัติขายหุ้น TPCH
TPOLY มั่นใจเทิร์นอะราวด์ภายในปีนี้ หลังผู้ถือหุ้นอนุมัติขายหุ้น TPCH จำนวน 9.35% นำเงินไปใช้ชำระหนี้
27 พ.ย. 2558

นายไชยณรงค์ จันทร์พลังศรี กรรมการผู้จัดการ บริษัท ไทยโพลีคอนส์ จำกัด (มหาชน) หรือ TPOLY เปิดเผยว่า ที่ประชุมวิสามัญผู้ถือหุ้นมีมติอนุมัติให้ขายหุ้นที่ถืออยู่ใน บริษัท ทีพีซี เพาเวอร์โฮลดิ้ง จำกัด (มหาชน) หรือ TPCH จำนวน 37.5 ล้านหุ้น หรือคิดเป็นสัดส่วน 9.35% ของหุ้นที่จำหน่ายได้แล้วทั้งหมดของ TPCH ผ่านระบบการซื้อขายของตลาดหลักทรัพย์แห่งประเทศไทย (ตลท.) ในคราวเดียวหรือทยอยขายให้กับนักลงทุนรวมแล้วไม่เกิน 50 ราย
โดยมุ่งเน้นเสนอขายให้กับนักลงทุนสถาบันเป็นหลัก หรือนักลงทุนสนใจลงทุนในระยะยาว รวมถึงนักลงทุนที่สามารถเสริมศักยภาพและภาพลักษณ์ให้กับ TPCH ในอนาคตได้ โดยกำหนด ราคาเสนอขายในแต่ละคราวจะไม่ต่ำกว่าหุ้นละ 16.53 บาท ซึ่งเป็นราคามูลค่ายุติธรรมของหุ้นของ TPCH ที่ประเมินโดยที่ปรึกษาการเงินอิสระ รวมแล้ว คิดเป็น มูลค่ารวมไม่ต่ำกว่า 615 ล้านบาท
“TPOLY ไม่มีแผนจะลดสัดส่วนการถือหุ้นใน TPCH ลงอีกในอนาคต โดยมีนโยบายรักษาสัดส่วนการถือหุ้นไม่ต่ำกว่า 40% และบริษัทฯ พร้อมเดินหน้าขยายธุรกิจตามแผน โดยเตรียมนำเงินที่ได้จากการขายหุ้นไปชำระคืนเงินกู้ เพื่อลดภาระทางการเงิน และใช้เป็นเป็นทุนในการขยายธุรกิจ เตรียมพร้อมรับงานใหม่ที่มีเข้ามาอย่างต่อเนื่อง ทั้งในส่วนของภาครัฐและเอกชน ซึ่งมั่นใจว่าแนวโน้มผลการดำเนินงานในปีนี้จะกลับมาเทิร์นอะราวด์ได้อย่างแน่นอน” นายไชยณรงค์กล่าว
ทั้งนี้แม้บริษัทจะขายหุ้นของ TPCH ออกไปบางส่วน แต่ยังคงมีอำนาจในการควบคุมการบริหารงานของ TPCH และมีนโยบายรักษาสัดส่วนการถือหุ้นของ TPCH ไว้ไม่ต่ำกว่า 40% เนื่องจากมองเห็นศักยภาพในธุรกิจของ TPCH ที่คาดว่าภายในปี 2563 จะมีโรงไฟฟ้าชีวมวลขนาดกำลังการผลิตกว่า 200 เมกะวัตต์ ซึ่งจะช่วยผลักดันรายได้ให้กับบริษัทฯในอนาคตในฐานะผู้ถือหุ้นใหญ่ ซึ่งจะมีรายได้ในรูปของเงินปันผลเข้ามาอย่างสม่ำเสมอ